Jan Petersen (S), 2007-02-01:
Jeg skal derfor bare kortfattet gøre nogle enkelte forhold op.
Hvad angår både det, ministeren og især Venstres ordfører var inde på, efterlader de et indtryk af, at der sådan set er en meget, meget stor frihedsgrad for kommunerne til at indrette sig, som de vil; de kan have højere brugerbetaling på nogle områder, de kan have dårligere normeringer på andre områder, de kan sådan set vælge.
Men sandheden ligger jo i den måde, som nogle kommunalpolitikere har oplevet det på, og det er, at der ikke har været noget valg.
Man var nødt til både at skære i normeringerne og hæve brugerbetalingen for at få budgettet til at gå op.
Jeg synes, at fru Line Barfod har bragt den sammenhæng, der er mellem reel indflydelse og økonomisk begrænsning, ind i debatten på fortrinlig vis.
Men løsningen er jo så ikke alene den, at det hele kører godt, hvis man bare har rigelig med penge.
Der er også en anden sag, der er lige så interessant og væsentlig.
Det her er sådan set et positivt forslag, som har at gøre med, at vi tager udgangspunkt i den kommunalreform, vi har, og så vil vi godt kvalificere debatten.
Og så må vi jo nu, hvor opgaveporteføljen er fastlagt, som den er – det er der uenighed om, som det jo er fremgået af den tidligere debat – starte der.
Hvorfor skal vi ikke kaste en særlig kærlighed på, hvordan det lokale demokrati så har det?
Hvad er det for et demokratisk råderum, der er adgang til, og hvad er det, der skal gøres i forbindelse med den forandring, der nu kommer i kommunerne, der gør, at det giver mening at sige, at vi har et lokalt demokrati – altså gøre det til en reel oplevelse for befolkningen, at det flytter noget, og at det også flytter noget, når man flytter sin stemme lokalt?
Jeg tror ikke, at regeringen og regeringspartiernes ordførere nødvendigvis helt har hørt efter, hvad der sker rundtomkring i det kommunale landskab, når de kan sige, at der er mange store frihedsgrader derude.
Men det kan vi jo tage ud og høre på i fællesskab.
Jeg må spørge: Hvornår er det så det rigtige tidspunkt, hvis ikke det er nu og man skal have en ordentlig diskussion forud for næste kommunevalg?
Hvornår er så det rigtige tidspunkt?
Man fristes til at sige, at det sådan set er, når regeringen beslutter, at det er det rigtige tidspunkt for den selv.
Men jeg bliver altså desværre nødt til at sige, at den her diskussion ikke dør af en afvisning, og at tidspunktet allerede er passeret og det er i gang.
Det her kører allerede.
Det er sådan set ikke noget vi kan beslutte ikke må ske, for det kører.
Hr. Ole Stavad var endda i stand til at referere en formand for en kommuneforening, der var inde på samme tanke.
Så det kører, og derfor må jeg også sige til Dansk Folkepartis ordfører, at det sådan set gror nedefra.
Det kan vi bl.a. høre på det indlæg.
fTTM050.fm Page 3712 Tuesday, May 29, 2007 1:23 PM
Men det gror nedefra på forskellig vis, for det gror også nedefra op igennem partierne, og når mit parti har kunnet gå med på den idé, er det sådan set også, fordi det gror nedefra hos os.
Det er fuldstændig legalt for kommunalpolitikere og borgmestre også at kanalisere deres synspunkter, deres behov og deres ønsker igennem deres nationale partier.
Derfor er det, jeg står og siger her, og det, vi har sagt om den sag, udtryk for, at det også gror nedefra i Socialdemokratiet.
Så med hensyn til hvornår tidspunktet er, vil jeg sige: Ja, det er sådan set allerede passeret.
Det her er gået i gang.
Det er mere om, hvor robust og kvalificeret en ramme vi kan få om det.
Og der har vi det her forslag, som kunne få taget lidt hånd om det.
Så er der den næste misforståelse om, at man, hvis man nu laver en kommission, blokerer alt.
Det er jo ikke rigtigt.
Man har altså også lavet en kvalitetsreform.
Den må godt køre, den ødelægger ikke noget, vel?
Men jeg skal bare sige, at virkeligheden vel også er den, at selv om der er en kvalitetsreformproces i gang – jeg skal ikke sige noget om den her, for den er der sagt rigeligt om tidligere – sker der jo ikke det lokalt, at man så lader være med at forbedre kvaliteten, men man prøver at finde ud af, hvordan man skal gøre det.
Processer af den slags kan godt køre parallelt.
Fornyelse foregår hele tiden.
Derfor synes jeg heller ikke, at det argument er holdbart.
Må jeg så endelig nøjes med at tilgive indenrigsministeren for en enkelt udtalelse – det er en tilgivelse – nemlig at de partier, der har foreslået det her, sådan set ikke kan gøre sig berettiget til at sige, at de vil kæmpe for det lokale selvstyre.
Det blev der jo næsten sagt, ja, det er ikke citeret ordret, men det blev antydet.
Må jeg sige, at ingen har monopol på sandheden i det her parti.
Og det, der kunne komme ud af sådan en selvstyrekommission, og det, der kommer ud af det, der alligevel sker omkring selvstyretænkningen, kunne da også betyde, at der i mit parti ville være ting, vi skulle tage op til nyovervejelse.
Det er derfor, at der skal være så mange uafhængige til at forberede arbejdet.
For der skal ikke være nogen, der kan mistænke det, vi har ønsket her, for at være udtryk for en kamp mod en bestemt regering eller en kamp for bestemte partier, der gerne vil sidde i regering i stedet for.
Det her var sådan set en kommission, der skulle gøre, at vores kommunale selvstyre fik det kvalitative bidrag, som kan være en fornuftig opfølgning på kommunalreformen.
Afstemning